CELEX: 32019D2008
Language: mt
Date: 2019-11-28 00:00:00
Title: Deċiżjoni tal-Kunsill (UE) 2019/2008 tat-28 ta’ Novembru 2019 dwar il-pożizzjoni li għandha tittieħed, f’isem l-Unjoni Ewropea, fl-Organizzazzjoni Marittima Internazzjonali matul il-31 sessjoni tal-Assemblea tagħha dwar l-adozzjoni ta’ emendi għar-riżoluzzjoni A.658(16) dwar l-Użu u t-twaħħil ta’ materjali retroriflettivi fuq apparat tas-salvataġġ u dwar l-adozzjoni ta’ riżoluzzjoni dwar Linji Gwida għall-Istħarriġ taħt is-Sistema Armonizzata tal-Istħarriġ u ċ-Ċertifikazzjoni (HSSC)

3.12.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 312/40
               
            
         DEĊIŻJONI TAL-KUNSILL (UE) 2019/2008
         tat-28 ta’ Novembru 2019
         dwar il-pożizzjoni li għandha tittieħed, f’isem l-Unjoni Ewropea, fl-Organizzazzjoni Marittima Internazzjonali matul il-31 sessjoni tal-Assemblea tagħha dwar l-adozzjoni ta’ emendi għar-riżoluzzjoni A.658(16) dwar l-Użu u t-twaħħil ta’ materjali retroriflettivi fuq apparat tas-salvataġġ u dwar l-adozzjoni ta’ riżoluzzjoni dwar Linji Gwida għall-Istħarriġ taħt is-Sistema Armonizzata tal-Istħarriġ u ċ-Ċertifikazzjoni (HSSC)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Jenħtieġ li l-azzjoni tal-Unjoni fis-settur tat-trasport marittimu timmira li tipproteġi l-ambjent tal-baħar u li ttejjeb is-sikurezza marittima.
                  
               
                     (2)
                  
                  
                     L-Assemblea tal-Organizzazzjoni Marittima Internazzjonali (OMI), matul il-31 sessjoni tagħha mill-25 ta’ Novembru sal-4 ta’ Diċembru 2019 (“A 31”), hija mistennija tadotta emendi għar-riżoluzzjoni A.658(16) dwar l-Użu u t-twaħħil ta’ materjali retroriflettivi fuq apparat tas-salvataġġ (ir-“Riżoluzzjoni A.658(16)”) u li tadotta riżoluzzjoni dwar il-Linji Gwida għall-Istħarriġ taħt is-Sistema Armonizzata tal-Istħarriġ u ċ-Ċertifikazzjoni (HSSC) (il-“Linji Gwida għall-Istħarriġ”).
                  
               
                     (3)
                  
                  
                     Jenħtieġ li tiġi stabbilita l-pożizzjoni li għandha tittieħed f’isem l-Unjoni matul l-A 31, peress li l-emendi għar-Riżoluzzjoni A.658(16) u r-riżoluzzjoni dwar il-Linji Gwida għall-Istħarriġ ser ikunu jistgħu jinfluwenzaw b’mod deċiżiv il-kontenut tad-dritt tal-Unjoni, jiġifieri d-Direttiva 2014/90/UE tal-Parlament Ewropew u tal-Kunsill (1), ir-Regolament ta’ Implimentazzjoni tal-Kummissjoni (UE) 2019/1397 (2) u r-Regolament (KE) Nru 391/2009 tal-Parlament Ewropew u tal-Kunsill (3).
                  
               
                     (4)
                  
                  
                     Il-101 sessjoni tal-Kumitat tas-Sikurezza Marittima (“MSC 101”), li saret f’Londra mill-5 sal-14 ta’ Ġunju 2019, fakkret li fis-sessjoni preċedenti tiegħu, wara li ġie kkunsidrat id-dokument MSC 100/19/4 tal-OMI li ppropona emendi għar-Riżoluzzjoni A.658(16), il-Kumitat tas-Sikurezza Marittima kien qabel li jitħassar il-kliem “ark tal-karbonju” fil-paragrafu 4.10 ta’ dik ir-riżoluzzjoni u kien talab lis-Segretarjat tal-OMI biex iħejji abbozz ta’ riżoluzzjoni rilevanti tal-Assemblea tal-OMI għal approvazzjoni waqt il-MSC 101, bl-għan li jiġi sottomess fl-A 31 għall-adozzjoni (MSC 100/20, paragrafi 19.14 u 19.15). L-MSC 101 imbagħad approva l-abbozz tar-riżoluzzjoni tal-Assemblea tal-OMI dwar l-Emendi għar-Riżoluzzjoni A.658(16).
                  
               
                     (5)
                  
                  
                     L-Istati Uniti u l-Assoċjazzjoni Internazzjonali tas-Soċjetajiet ta’ Klassifikazzjoni ssottomettew proposta alternattiva għall-emendi fil-paragrafu 4.10 tar-Riżoluzzjoni A.658(16) lill-A 31 (dokument A 31/10/4 tal-OMI).
                  
               
                     (6)
                  
                  
                     Is-Sottokumitat dwar l-Implimentazzjoni tal-Istrumenti tal-OMI (is-“Sottokumitat”) fakkar fil-ħames sessjoni tiegħu li fis-sessjoni preċedenti tiegħu huwa kien stabbilixxa l-Grupp ta’ Korrispondenza dwar ir-Rieżami tal-Linji Gwida għall-Istħarriġ taħt l-HSSC u l-Lista Mhux Eżawrjenti tal-Obbligi taħt l-Istrumenti Rilevanti għall-Kodiċi tal-Implimentazzjoni tal-Istrumenti tal-OMI (Kodiċi III) biex ikompli jaġġorna l-Linji Gwida għall-Istħarriġ biex jiġu inklużi r-rekwiżiti li jirriżultaw mill-emendi fl-istrumenti rilevanti tal-OMI li jidħlu fis-seħħ sa u inkluż il-31 ta’ Diċembru 2019, bl-għan li jiġi ppreżentat abbozz tal-Linji Gwida għall-Istħarriġ emendati lill-A 31 għall-adozzjoni. L-MSC 101 awtorizza lis-Sottokumitat biex jippreżenta r-riżultat tal-ħidma tiegħu direttament fl-A 31 għall-adozzjoni. Fis-sitt sessjoni tiegħu, is-Sottokumitat qabel li jippreżenta l-abbozz tal-Linji Gwida għall-Istħarriġ emendati lill-A 31 għall-kunsiderazzjoni u għall-adozzjoni.
                  
               
                     (7)
                  
                  
                     L-Unjoni mhijiex Membru tal-OMI, u lanqas ma hija parti kontraenti għall-konvenzjonijiet u l-kodiċijiet rilevanti. Għalhekk jenħtieġ li l-Kunsill jawtorizza lill-Istati Membri biex jesprimu l-pożizzjoni tal-Unjoni fl-A 31 u biex jesprimu l-kunsens tagħhom li jintrabtu bl-emendi u r-riżoluzzjoni li għandha tiġi adottata mill-A 31, sa fejn dawk l-emendi u dik ir-riżoluzzjoni jaqgħu taħt il-kompetenza esklużiva tal-Unjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-31 sessjoni tal-Assemblea tal-Organizzazzjoni Marittima Internazzjonali (OMI) għandha tkun li hija taqbel ma’:
            
                        (a)
                     
                     
                        l-adozzjoni ta’ emendi għar-riżoluzzjoni A.658(16) dwar l-Użu u t-twaħħil ta’ materjali retroriflettivi fuq apparat tas-salvataġġ, kif stabbiliti fl-Anness 27 għad-dokument MSC 101/24/Add.1 tal-OMI, jew alternattivament tal-emendi proposti fid-dokument A 31/10/4 tal-OMI; u
                     
                  
                        (b)
                     
                     
                        l-adozzjoni ta’ riżoluzzjoni dwar Linji Gwida għall-Istħarriġ taħt is-Sistema Armonizzata tal-Istħarriġ u ċ-Ċertifikazzjoni (HSSC) u r-revoka tar-riżoluzzjoni A.1120(30), kif stabbilita fl-Anness 11 għad-dokument III 6/15/Add.1 tal-OMI.
                     
                  
         
            Artikolu 2
            
               1.   Il-pożizzjoni li għandha tittieħed f’isem l-Unjoni kif stabbilita fl-Artikolu 1 għandhom jesprimuha l-Istati Membri, li huma kollha membri tal-OMI, billi jaġixxu b’mod konġunt fl-interessi tal-Unjoni.
            
            
               2.   Jista’ jintlaħaq qbil dwar bidliet minuri għall-pożizzjoni msemmija fl-Artikolu 1 mingħajr il-ħtieġa ta’ deċiżjoni ulterjuri mill-Kunsill.
            
         
         
            Artikolu 3
            L-Istati Membri huma b’dan awtorizzati li jagħtu l-approvazzjoni tagħhom li jintrabtu, fl-interessi tal-Unjoni, bl-emendi msemmija fl-Artikolu 1(a) u r-riżoluzzjoni msemmija fl-Artikolu 1(b), sa fejn dawk l-emendi u dik ir-riżoluzzjoni jaqgħu taħt il-kompetenza esklużiva tal-Unjoni.
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, it-28 ta’ Novembru 2019.
            
               
                  Għall-Kunsill
               
               
                  Il-President
               
               T. HARAKKA
            
         
         
            (1)  Id-Direttiva 2014/90/UE tal-Parlament Ewropew u tal-Kunsill tat-23 ta’ Lulju 2014 dwar tagħmir tal-baħar u li tħassar id-Direttiva tal-Kunsill 96/98/KE (ĠU L 257, 28.8.2014, p. 146).
         
            (2)  Ir-Regolament ta’ Implimentazzjoni tal-Kummissjoni (UE) 2019/1397 tas-6 ta’ Awwissu 2019 dwar ir-rekwiżiti ta’ disinn, ta’ kostruzzjoni u ta’ prestazzjoni u l-istandards tal-ittestjar għat-tagħmir tal-baħar u li jħassar ir-Regolament ta’ Implimentazzjoni (UE) 2018/773 (ĠU L 237, 13.9.2019, p. 1).
         
            (3)  Ir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (ĠU L 131, 28.5.2009, p. 11).